নীলফামারী থেকে আব্দুর রাজ্জাক: ঈদুল আজহাকে সামনে রেখে ঘরমুখী যাত্রীদের পরিবহনের ধারণ ক্ষমতা বাড়াতে পশ্চিম রেলওয়ে আন্তঃনগর ট্রেনের কোচ সংখ্যা বাড়ানোর উদ্যোগ নিয়েছে। লক্ষ্য অর্জনে সৈয়দপুর রেলওয়ে কারখানায় অতিরিক্ত কোচ মেরামতের কাজ চলছে জোরেশোরে। নানা সীমাবদ্ধতা ও জনবল সংকট সত্বেও এবার ৬৫টি কোচ মেরামত করা হচ্ছে। এরই মধ্যে বুধবার পর্যন্ত ২৫টি কোচ রেলওয়ের ট্রাফিক বিভাগে হস্তান্তর করা হয়েছে। ঈদের আগে ও পরে এসব কোচ বিভিন্ন গন্তব্যে চলাচলাকারী আন্তঃনগর ট্রেন বহরে জুড়ে দেয়া হবে। এছাড়াও পরিচালনা করা হবে দুটি স্পেশাল ট্রেন। ট্রেন দুটি চলবে ঢাকা-পার্বতীপুর ও ঢাকা-খুলনা রুটে। অতিরিক্ত এসব কোচ চলতি মাসের ৩১ আগস্টের মধ্যে হস্তান্তর শেষ হবে। কারখানা সূত্রে জানা যায়, মধ্য জুলাই থেকে পুরাতন ৬৫টি কোচের মেরামত শুরু হয় কারখানায়। যথাসময়ে কোচগুলো সরবরাহের উদ্দেশ্যে কারখানায় প্রতিদিন ৯ ঘন্টা বিরতিহীনভাবে কাজ চলছে। কারখানার মঞ্জুরী জনবলের মাত্র ৩৮ ভাগ জনবল ও বিদ্যমান পুরনো মেশিনপত্র দিয়ে অচল কোচকে সুসজ্জিত করে সচল করা হচ্ছে। এ জন্য কারখানার ৪টি সপে (উপ-কারখানা) চলছে মেরামতের কর্মযজ্ঞ। এ কাজ চলছে ক্যারেজ, বগি, জেনারেল ওভার হোলিং ও ক্যারেজ হেভি রিপিয়ার সপে।